  Виталий Пронин Ижысь Павел но Инге Зоринъёслэн «Les Partisans»  театрзылы туэ сизьым ар тырмиз.  Солы сӥзьыса, 17-тӥ тулыспалэ  соос Бельгиысь авторлэн Амели Нотомблэн «Серная кислота» романэзъя «Концентрация» спектакль шудӥзы. Сцена вылын пуктыны романлэсь постановказэ дасяз Павел Зорин. Спектакльын шудӥсьёс - ваньзы ик ужась егитъёс но студентъёс. Быгатэмзэс возьматӥзы соос УдГУ-лэн актовой залаз. Отын омыр ик капчи, эрико, сцена вылысь егитъёс пинал, кужмо адӟиськизы.Спектакль кутскон азьын мылкыдэз бугыртӥсь луиз. Пуштрес йырсиё пересь кышномурт вазиськиз люкаськемъёслы. Иж тымет дурысь Пастуховлэсь музей юртсэ куашкатонлы-быдтонлы пумит луыны курыса, кинюртэммес люказ со.  Кин ке нырысь малпаз но: вот вуиз татчы. Но та вакчи ужрад творческой ӝытлэн оглюкетэзлы пӧрмиз, постановкалэн огъя малпанэзлы туж матын луиз.Спектакль возьматон азьын Инге Зорина ивортӥз: егит актёръёс нырысьсэ та спектаклез шудозы. Сюлмаськонэ уськытӥз: пӧрмытозы-а? Но юнме курдаськем. Берло валай: актёръёслэн кызьы шудэмзы  режиссёрлэн быгатонэз, люкам тодон-валанэз бордысь потэ. Учконъя тодэ но ӧз лыкты ни, таосыд сцена вылэ воксё потамтэ на шуыса. Сюлэмез вырœытӥзы, кезьыт залын но кынмыны ӧйлась - пӧсяса пуким, час но ӝыны ӵоже кыстӥськись спектакль огшокчемен ортчиз.Сценалэн сэрегаз телевизор, со сьӧрын - «телезрительёс». Бадӟым тунсыкен учко концлагере сюремъёслэсь улэм-вылэмзэс. Ачид но пӧлазы пукиськод кадь. Передачаез учкисьёсыз золгес сюлмасько: пытсэт сьӧры шедемъёс пӧлысь кудзэ меда передача пумын быдтозы? Нош кудзэс ке виё одно ик. Асьсэос учкисьёс кесясько: кытчы учко кивалтӥсьёсмы! Та ваньмыз  зэм ӧвӧл! Но спектакльысь геройёс - передача учкисьёс, телешоуысь «зэкъёс» - шедьто кинэ янгыше уськытыны: продюсерез. Нош рос-прос малпаськоно ке, ваньмыз понна ик янгыш учкись. Со югдурез валаса но валатэк улэ, уг чакласькы, мар солы сёто телевизор, Интернет - ваньзэ ньылэ.Сыӵе малпаськытӥсь пьеса. Со возьматэ туала калыклэсь, культурамылэсь лябзэ, буш луэмзэ.Лариса Дмитриева. Теги: Иж  